በከተማዋ እየተገነቡ ያሉ ሁለት ግዙፍ ኢንዱስትዎች በሁለት ወራት ውስጥ ሥራ ይጀምራሉ፡፡
የአማራ ብረታብረት ኢንዱስትሪና ማሽን ቴክኖሎጂ ልማት ኢንተርፕራይዝ በባሕር ዳር ከተማ ሁለት ግዙፍ ኢንዱስትሪዎችን እያስገነባ ነው፡፡ የኢንዱስትሪዎቹን የግንባታ አፈጻጸምም ዛሬ ለከተማዋ ወጣቶች አስጎብኝቷል፡፡የጉብኝቱ ዋና ዓላማ ኢንዱስረትሪው የሥራ ዕድልን በመፍጠርና ግብርናውን ጨምሮ የአምራች ዘርፉን በቴክኖሎጂ ማሳደግ ያለውን ፋይዳ በማስረዳት ወጣቶች ከኢንዲስትሪው ጋር ተሳስረው እንዲሠሩ ግንዛቤ ለመፍጠር ነው፡፡የብረታብረት እና ማሽን ቴክኖሎጂን በማልማት፣ በማምረት፣ ለገበያ በማዘጋጀትና ወደ ሀገር ውስጥ በማስገባት የግብርናውን እና የኢንዱስትሪውን የቴክኖሎጂ ችግሮች በመፍታት በዓለም ገበያ ተወዳዳሪ የሆኑ ቴክኖሎጂዎች እና አምራች ኢንዱስትሪዎች እንዲስፋፉ የማድረግ እንዲሁም ቀጣይነት ያለው ተቋማዊ እድገትን የማረጋገጥ ተልዕኮ ይዞ እየሠራ መሆኑን የኢንተርፕራይዙ ዋና ሥራ አስኪያጅ ዶክተር ሳሌ አያሌው ተናግረዋል፡፡ለዚህም በባሕር ዳር እና ኮምቦልቻ ከተሞች የተለያዩ ኢንዱስትሪዎችን እያስገነባ ይገኛል፡፡ ከ1 ነጥብ 1 ቢሊዮን ብር በላይ በሆነ ወጪ በባሕር ዳር ከተማ ሁለት ኢንዱስትሪዎች እየተገነቡ ይገኛሉ፡፡ የኢንዱስትሪዎቹ ግንባታ የተጀመረው በ2009 ዓ.ም ነበር፡፡ በአንድ ዓመት ጊዜ ውስጥ ግንባታቸው ይጠናቀቃል ተብሎ የነበረ ቢሆንም በተለያዩ ምክንያቶች በታቀደው መሠረት አልተጠናቀቁም፡፡ የውጪ ምንዛሬ እጥረት፣ የምንዛሬ የዋጋ መጨመር፣ የፀጥታ ችግር፣ ማሽኖችን የሚያጓጉዝ የትራንስፖርት ዕጥረት መኖር ተጠቃሽ ግንባታው የዘገየባቸው ምክንያቶች ናቸው፡፡